95. ΑΠΟΦΑΣΗ ΥΠΟΥΡΓΩΝ ΣΥΝΤΟΝΙΣΜΟΥ, ΟΙΚΟΝΟΜΙΚΩΝ  ΚΑΙ ΕΜΠΟΡΙΟΥ Αριθ. Α1-9210 της 28/29 Δεκ. 1978 (ΦΕΚ Β΄ 1139) Περί αυξήσεως ποσοστού μισθωμάτων κατοικιών κατά το έτος 1979. Έχοντας υπόψη: 1.Το άρθρ. 4 της από 9 Αυγ. 1978 Πράξεως Νομοθετικού Περιεχομένου «περί επιβολής αγορανομικού ελέγχου επί των μισθωμάτων των κατοικιών», που κυρώθηκε με το άρθρ. 1 του Νόμ. 833/78» περί κυρώσεως, τροποποιήσεως και συμπληρώσεως της από 9 Αυγ. 1978 Πράξεως Νομοθετικού Περιεχομένου «περί επιβολής αγορανομικού ελέγχου επί των μισθωμάτων των κατοικιών». 2.Την ανάγκη να καθοριστούν τα ποσοστά αυξήσεως των μισθωμάτων των κατοικιών κατά το 1979, αποφασίζουμε: 1.Τα μισθώματα μισθώσεων αστικών ακινήτων, που χρησιμοποιούνται αποκλειστικά για κατοικία του μισθωτού, τα καταβαλλόμενα από 9 Αυγούστου μέχρι 31 Δεκ. 1978, επιτρέπεται ν’ αυξάνονται κατά το έτος 1979, ως ακολούθως: α)Για τις μισθώσεις που συνομολογήθηκαν το έτος 1978 και δεν υπόκεινται, όσον αφορά το καταβλητέον μίσθωμα, στις ρυθμίσεις της από 9 Αυγ. 1978 Πράξεως Νομοθετικού Περιεχομένου «περί επιβολής αγορανομικού ελέγχου επί των μισθωμάτων των κατοικιών» και λήγουν το έτος 1979, το μίσθωμα που προβλέπεται απ’ αυτές παραμένει αμετάβλητο μέχρι τέλους του 1979. β)Το μίσθωμα, που προβλέπεται από τις μισθώσεις που συνομολογήθηκαν και άρχισαν να ισχύουν το έτος 1977 και έληξαν το έτος 1978, μετά την ισχύ της ανωτέρω Πράξεως, επιτρέπεται ν’ αυξηθεί από 1ης Ιαν. 1979 κατά ποσοστό 8%. Επί πλέον επιτρέπεται, από 1ης Ιαν. 1979, η προσαύξηση του μισθώματος κατά ποσοστό 8% για κάθε χρόνο προγενέστερο του 1977 στον οποίο συνομολογήθηκε και άρχισε να ισχύει η μισθωτική σύμβαση που έληξε κατά τα ανωτέρω. γ)Για τις μισθώσεις που συνομολογήθηκαν και άρχισαν να ισχύουν το έτος 1977 και λήγουν το έτος 1979, το μηνιαίο μίσθωμα που προβλέπεται απ’ αυτές επιτρέπεται ν’ αυξηθεί με τις νέες μισθωτικές συμβάσεις και μέχρι τέλους του 1979 κατά ποσοστό 8%. Επί πλέον επιτρέπεται η προσαύξηση του κατά τα ανωτέρω μισθώματος, κατά ποσοστό 8% για κάθε χρόνο προγενέστερο του 1977 στον οποίο καταρτίστηκε και άρχισε να ισχύει η μισθωτική σύμβαση. 2.Η απόφασή μας αυτή, που θα δημοσιευτεί στην εφημερίδα της Κυβερνήσεως, ισχύει από 1ης Ιαν. 1979 και έχει εφαρμογή σ’ όλη την Επικράτεια, εκτός από την περιφέρεια του Νομού Θεσσαλονίκης. 